Μαρία της Βουλγαρίας, αυτοκράτειρα των Λατίνων

Η Μαρία της Βουλγαρίας, αυτοκράτειρα των Λατίνων (1213 - 1217) ήταν κόρη του τσάρου των Βουλγάρων Καλογιάννη και της πρώτης συζύγου του Άννας των Κουμάνων. Έγινε αυτοκράτειρα των Λατίνων μετά τον γάμο της με τον Λατίνο Αυτοκράτορα της Κωνσταντινούπολης Ερρίκο της Φλάνδρας του οποίου ήταν δεύτερη σύζυγος. Οι θείοι της Μαρίας ήταν οι τσάροι της Βουλγαρίας Πέτρος Δ΄ και Ιβάν Ασέν Α΄, αν και η γενεαλογία της βουλγαρικής βασιλικής οικογένειας των Ασέν δεν είναι βέβαιη.

Το 1213 παντρεύτηκε τον Λατίνο αυτοκράτορα Ερρίκο της Φλάνδρας ύστερα από συνθήκη την οποία συνήψε ο ίδιος ο χήρος αυτοκράτορας με τον θετό της πατέρα Μπορίλ τσάρο της Βουλγαρίας και διάδοχο του πατέρα της Καλογιάννη. Την ειρήνη ζητούσε ο ίδιος ο Ερρίκος της Φλάνδρας για να εξασφαλίσει τη Θράκη και τη Μακεδονία από τις επιδρομές των Βουλγάρων και να μπορέσει να αφοσιωθεί έτσι στους πολέμους με την Αυτοκρατορία της Νίκαιας. Ο πόλεμος παρόλα αυτά συνεχίστηκε επειδή και οι δυο -και ιδιαίτερα ο Μπορίλ- δεν ικανοποιήθηκαν, η ειρήνη  όμως έβαλε ένα τέλος στην πρώτη φάση του Λατινοβουλγαρικού πολέμου.  Ο σύζυγος της πέθανε στις 11 Ιουνίου 1217. Λέγεται ότι τον  δηλητηρίασε η ίδια αλλά δεν είναι γνωστές περισσότερες λεπτομέρειες.

Ο γάμος τους παρέμεινε άτεκνος. Τον Ερρίκο τον διαδέχθηκε ο σύζυγος της αδελφής του Γιολάντας Πέτρος ντε Κουρτεναί.

Παραπομπές

Πηγές

Fine, John Van Antwerp (1994). The Late Medieval Balkans: A Critical Survey from the Late Twelfth Century to the Ottoman Conquest. Ann Arbor: University of Michigan Press. 
Marek, Miroslav. "A genealogy of the Asen, including her". Genealogy.EU.

Σύζυγοι αυτοκρατόρων της Λατινικής Αυτοκρατορίας της Κωνσταντινούπολης
Οίκος των Ασέν
Βουλγάρες πριγκίπισσες